Plaasaanval-slagoffer vertel van angsnagNicci Simpson. Foto: Twitter via @IanCameron123 Niemand is nog in hegtenis geneem in verband met die aanval op Nicci Simpson, die vrou wat 10 Maart 2017 op haar plaas in Westonaria op Kalbasfonteinweg naby Fochville in Gauteng aangeval en wreed gemartel is, nie. Ian Cameron, AfriForum se hoof van gemeenskapsveiligheid, het aan Maroela Media gesê AfriForum het Simpson Maandag saam met Duitse verslaggewers van die ARD-uitsaaidiens besoek. Volgens hom het Simpson in fyn besonderhede oor die voorval gepraat. Sy het vertel hoe sy een van die vier aanvallers in die oë gekyk het en vir hom gesê het hy moet mooi na haar oë kyk, want haar oë gaan by hom spook as hy haar vermoor. “Sy sê sy het in ŉ stadium nadat hulle haar gedreig het dat hulle haar bene met ŉ hoeksnyer gaan afsny begin bid en gesê: ‘Father, I know I have to die sometime, but I didn’t know it would be like this. Please hold my hand.’” Cameron het gesê Simpson het steeds die bebloede toue en stoel waaraan die aanvallers haar vasgebind en gemartel het in haar huis. Sy bly alleen op die plaas en dra volgens hom ŉ groot blik pepersproei om haar nek en permanent haar pistool in haar handsak. “Dit is nie volhoubaar nie. Dit het ook nie opgehou nie. As sy in die aand in haar huis loop, dan tart iemand haar met daardie rooi laserliggies,” sê Cameron. Volgens hom was AfriForum die afgelope ruk gereeld in kontak met oorsese media van onder meer Australië, Amerika, China en Duitsland spesifiek oor die kwessie van plaasmoorde en grondonteiening sonder vergoeding in Suid-Afrika. AfriForum het ook vir die oorsese media ŉ grondgryp-toneel gewys en die organisasie het buitelandse verslaggewers saamgeneem op ŉ patrollie waartydens hulle afgekom het op grensdrade wat geknip is en daar slegs ure daarna ŉ plaasaanval plaasgevind het. Kapt. Mavela Masondo, provinsiale woordvoerder van die polisie, het aan Maroela Media gesê niemand is nog in verband met die voorval in hegtenis geneem nie, maar dat die ondersoek nog voortduur. Cameron sê die polisie het egter vir Simpson gesê die saak is gesluit. Maroela Media het vroeër berig Simpson se geliefde hond is ook tydens die aanval doodgery. Cameron sê Simpson het Maandag verskriklik gehuil toe sy foto’s van die hond gesien het. Russel Meiring, woordvoerder van ER24, het destyds aan Maroela Media gesê hulle het Simpson ná die aanval in ŉ klein plas bloed aangetref. “Die vrou het ernstige beserings aan haar kop opgedoen. Sy het ook ernstige wonde aan albei polse gehad,” het Meiring gesê. “Daar was verskeie wonde aan haar voete. Ons het onmiddellik met behandeling begin en noodbehandeling toegepas.” Simpson is daarna na die Mediclinic Vereeninging gehaas. Die aanval het die middag al plaasgevind, maar Simpson is eers laatmiddag gevind. Sy is by die hek van die plaas aangeval deur twee verdagtes en toe in die huis geneem en gemartel met ŉ elektriese boor. Die verdagtes het gevlug met die vrou se handwapen en voertuig. Die verlate voertuig is later, slegs een kilometer van die plaas se hek af, opgespoor.